钦定古今图书集成/明伦汇编/官常典/第741卷 > 王𫓧 钱泮
## 钦定古今图书集成/明伦汇编/官常典/第741卷 > 王𫓧 钱泮

按《明外史忠义传》：“𫓧字德威，顺天人。倜傥有才略，举
嘉靖二十九年进士，授常熟知县。县滨海多大猾，匿
亡命作奸，监司檄𫓧捕之。𫓧曰：‘网疏则鱼漏，绳急则
麏惊，捕之非便’。遂下令招之，悉贳其罪，俾为己用。已
而倭患起，𫓧召猾语之曰：‘尔辈罪当死，吾延尔命，以
有缓急也。倘一旦寇来，尔辈何以报我’？咸叩首曰：‘愿
效死’。”于是立为耆长，俾部署子弟得数百人，合邑中
防卒日夕训练。县无城，𫓧议城之。甫兴役，贼突入福
山港，且来犯人情。恟惧，𫓧誓以死御。会主簿苍头遇
贼，射杀三人，贼惊而宵遁。𫓧乃躬自课役，三月而城
成。三十三年四月，贼自三丈浦分掠常熟、江阴。参政
任环督土兵千馀，令𫓧与指挥孔焘分统官兵三千，
进攻其寨，破之，斩首百五十有奇，焚其舟二十七艘，
溺死无算，馀贼奔江阴。时邑人钱泮以参政里居，忿
贼，爇其父柩，日以灭贼为念。贼之攻城也，从𫓧乘城
拒守，耦而射，有却贼功。及是贼掠旁县，方舟由尚湖
还海。𫓧愤曰：“贼尚敢涉吾地耶？吾不能坐令得志，去
必击之。”泮亦力怂恿，乃召诸耆长各率所部，扬小艇数十追蹑贼。贼侦官军入隘中，出不意两岸夹击。时
独耆长数人从𫓧前，诸健儿皆在后，数人者力斗死。
𫓧陷淖中不得出，怒发上指，瞋目大呼，而贼刃巳剚
腹中，遂死。泮亦力战，身被数枪，犹手刃三贼，与𫓧俱
死，时三十四年五月二十有五日也。泮字鸣声，举进
士，历候官、慈谿知县。迁刑部主事、员外郎、郎中。出为
顺庆知府，进陕西副使、江西左参政。所至并著能声。
至是殉难。诏赠光禄卿，𫓧太仆少卿，并荫锦衣世百
户。遣官谕祭，且立祠死所，岁时奉祀。